Styremøte 1-19 i Studieforbundet Funkis

21. januar kl 10.30-14.30 i torggata 10, Oslo

**Protokoll 1-19**

Tilstede: Thor Einar Holmgard, Åse Harstad, Svein B. Holmen, Elin Sollid, Mille Falstad, Eva Høili, Elisabeth Thomassen, Marianne Ween

Forfall: Kristin Berglann Tronrud

Nestleder Thor Einar Holmgard ønsket velkommen til møte i leders fravær. Han ønsket også Elin Sollid velkommen som vara for Tamar Loria. Og Tamar ønskes til lykke med sin nye datter Alma. Eva Høili er tilbake etter vellykket rygg-operasjon, og generalsekretær Marianne ønskes til lykke med 60 års dagen.

Valgkomiteen har møte samtidig med styret, og ber om at styremedlemmene kommer inn til en samtale i den rekkefølgen det passer for styret.

Sak 1-19 Godkjenninger

Godkjenning av Innkalling 1-19

Godkjenning av protokoll for 5-18:

Utkast til dagsorden for 1-19

Vedtak:

Styret godkjenner innkalling for styremøte 1-19

Protokoll for styremøte 5-18 godkjennes utenom sak 50-18 Omdømmegruppen, som tas opp igjen og refereres fra dagens møte. I sak 48-18 Vedtektsendringer skal det være Åse, Svein og Kristin som forbereder forslag til vedtektsendringer til årsmøtet 2019.

Styret vedtok dagsorden for styremøte 1-19 som framlagt

Sak 2-19 Orienteringer

Det ble referert fra kontakt med fylkesledd i Studieforbundet Funkis. Når det gjelder utdeling av Voksenopplæringsprisen i Oppland til vår fylkesleder i Innlandet Reidun Brustuen beklaget sekretariatet at ikke Åse Harstad fikk invitasjon til overrekkingen.

Funkis i Troms har sendt spørsmål om hvor mange som må være tilstede for at man skal kunne avholde gyldig årsmøte. Styret kan bekrefte at minst tre organisasjoner må være tilstede for at et fylkesledd kan avholde årsmøte.

Marianne informerte om KDL-samarbeidet, og om kontakt med Kompetanse Norge og departementene.

Vedtak:

Informasjon og orienteringer ble tatt til etterretning

Sak 3-19 Driftsrapport

I tillegg til driftsrapport for sekretariat og styre, som var sendt ut med sakspapirene, kunne generalsekretær legge fram foreløpige regnskapstall for 2018. Tallene ble gjennomgått og tatt til orientering, inkludert informasjon om at Funkis har utbetalt ca 1 million kroner mer tilretteleggingstilskudd en vi fikk i tilskudd, en sum som blir belastet egenkapitalen. Regnskapet behandles på neste styremøte.

Styret diskuterte justering av styrehonorar for styremedlemmer.

Følgende signaler ble gitt til budsjettarbeidet: Til forslag om å lage film til reklamefrie høytider må det settes av midler til produksjon av film. I tillegg bør det settes av midler til omdømmearbeid og profilering.

Vedtak:

Driftsrapporten tas til etterretning.

Generalsekretær bes formulere forslag til endring i styrehonorar til budsjettnotatet. Honorar for leder og nestleder er allerede definert som brøk av G. Tilsvarende skal gjelde for styremedlemmer. Forslag til formulering legges fram sammen med budsjettforslag på neste styremøte

Sak 4-19 Tall om kurs og tilskudd 2018.

Rådgiver Odd Erik Randen la fram interessante tall og gjenfortalte utviklingen i tilskuddsutbetalinger utover høsten og slutten av året 2018. Presentasjonen følger denne protokollen. Tallene viser at vår oppfordring til medlemsorganisasjonene om å søke mer tilretteleggingsmidler enn budsjettert, førte til så stor menge søknader at vi brukte en million mer enn vi faktisk hadde til disposisjon på dette budsjettet. Odd Erik beklaget resultatet for egenkapitalen. Styret godkjente resultatet og henviste til at egenkapitalen i Funkis er tilfredsstillende og kan variere fra år til år. Det er et viktig signal til myndigheter og samarbeidspartnere at vi viser hvor store utgifter tilrettelegging medfører i praksis.

Vedtak:

Styret tok informasjonen til etterretning og berømmer sekretariatets innsats i 2018.

Sak 5-19 Årsmøte 2019 Generell gjennomføring

Styret ønsker generalsekretær Gro Holstad fra Voksenopplæringsforbundet som møteleder for årsmøtet. Til å åpne møtet ønskes en aktuell politier som Knut Arild Hareide.

Styret gjennomgikk utkastet til årsberetning, og kommenterte ulike poster slik at generalsekretær kan fullføre årsberetningen. Styret ønsker at navnet Studieforbundet Funkis skal brukes konsekvent.

Inkommet forslag: Det er kommet inn et forslag fra Funkis Trøndelag. Styrets vurdering er at de ikke kan gå inn for forslaget på dette årsmøtet. Det er vanskelig å se rekkevidden av forslaget og hvordan det vil binde organisasjonens valg framover. Styret anbefaler at vi ser hvordan regionaliseringen kommer til å se ut i praksis om noen år.

Vedtak:

Styrets innspill og anbefalinger legges til grunn for videre forberedelser til årsmøtet.

Innstilling til forslag fra Funkis Trøndelag: Forslaget er prematurt. Det er ikke avgjort hvilke av de mange ulike forslag til oppgaver som skal overføres til fylker/regioner som faktisk blir gjennomført. Styret vil involvere fylkeslagene i endringer og samarbeide slik at oppgavefordelingen i Studieforbundet Funkis blir hensiktsmessig når endringene gjennomføres.

Sak 6-19 Strategi- og arbeidsplan

Marianne og Eva la fram forslag til ny Strategi- og Arbeidsplan.

Styret hadde kommentarer om at Strategiplanen bør være mer tydelig verdigrunnlag og visjon, at Arbeidsplanen bør være tydelig på konkrete tiltak. Mellomoverskrifter bør ikke være lange setninger, navnet Studieforbundet Funkis brukes hele veien. Begge planene bør språkvaskes.

Generelt godkjente styret de foreslåtte prioriteringene og tiltakene.

Vedtak:

Eva og Marianne jobber videre med planene, som legges fram for styret i mars.

Sak 7-19 Vedtektsendringer

Forslagene presentert i sakspapirene ble gjennomgått:

* Endring av fylkes- og regionlag til fylkes- og regionslag: Diskusjon utsatt til neste møte
* Styret vil ikke gå inn for at Årsmøte endres til Representantskapsmøte
* Styret ber Marianne forberede en setning om gjennomgående medlemskap i § 5 i vedtektene
* Kristins forslag om åtte år som maksimum sammenhengende periode man kan sitte i et styre lokalt eller sentralt bifalles, men styret mener at man bare bør kunne sitte 3-4 år i valgkomiteen
* Forslag om tydeliggjøring av regler som gjelder fylker gjennomgås neste møte

På spørsmål fra styret opplyste Marianne om når nåværende styremedlemmer ble valgt inn i styret: Eva og Svein ble valgt første gang i 2018, Mille og Elisabeth i 2016, Åse i 2015, Thor Einar i 2013 og Kristin i 2012.

Vedtak:

Forslag til vedtektsendringer formuleres ferdig til neste møte, og de siste diskusjonene gjøres der

Sak 8-19 Nye medlemmer

Det er nå to organisasjoner som har søkt medlemskap i Funkis, og ytterligere tre som forbereder søknader. De to som har søkt er Norges Førerhundforbund, og Norges Handikapforbunds Ungdom. Generalsekretær går igjennom søknader, vedtekter etc for å sjekke om søkerne oppfyller krav til medlemskap. Forslag til innstilling legges fram i styremøte i mars.

Vedtak:

Styret vil vedta innstilling om medlemskap på neste møte

Sak 9-19 Omdømme i Funkis

Diskusjonen ble gjenopptatt fra styremøte 5-18. På dette møtet ble utvidelse av Omdømmegruppen vedtatt uten at gruppen fikk noe nytt mandat. Mille og Marianne er opptatt av at et godt mandat må være utgangspunkt for oppnevning. Det var enighet om at gruppens arbeid skulle videreføres på bakgrunn av rapporten som ble lagt fram i 2018. Styret vil følge omdømme-arbeidet i sitt generelle engasjement for Funkis. Generalsekretær argumenterte for at arbeidet med tiltakene videreføres først og fremst i sekretariatet og i kontakt med fylkene. Planer for deltakerundersøkelser og læringshistorier følges opp i sekretariatet. Konkretisering av fylkenes felles arbeid for vårt omdømme må skje i samarbeid mellom fylkene, styret og sekretariatet.

Styret hadde flere ideer til oppfølging av arbeidet:

* Artikler om Studieforbundet Funkis og våre læringshistorier til medlemsorganisasjonenes medlemsblader
* Bruke medlemmene til å få budskapet om viktigheten av læring ut
* Sekretariat og Mille kan forberede punkter som fylkene skal se på på samlingen sin. De utgjør en viktig del i vårt omdømme og må ta sitt ansvar

Vedtak:

Styret vedtar ikke noe nytt mandat for Omdømmegruppen. Gruppen rapporterer på Fylkessamlingen 2019 og avvikles etter dette. Plan for dette avtales med de to medlemmene som ble forespurt om å delta videre i arbeidet. Mille har ansvar for programpunkt om Omdømme på samlingen, og samarbeider med Marianne om hvordan dette skal håndteres. På samlingen forberedes punkter om omdømmearbeid i fylkene i samarbeid med Elin.

Sak 10-19 Fylkessamling

Marianne gjennomgikk plan for fylkessamlingen, som fikk tilslutning fra styret. De fleste i styret deltar på samlingen, og bidrar til ulike punkter på programmet.

Thor Einar deltar ikke, men Åse, Eva og Elisabeth deltar på den gruppen han skulle ledet sammen med Funkis Østfold: Sammenslåing og tilskudd i fylkene. Kristin har også viktige oppgaver, som diskusjon om vedteksendringer sammen med Funkis Innlandet.

Mille forbereder punkt om Omdømme i Funkis – fylkenes rolle, i samarbeid med Elin og Marianne.

Sekretariatet ved Odd Erik og Vesa forbereder programpunkt om Tilskudd i 2019 og Funkis App på søndag.

Programmet revideres og sendes ut om noen dager. Marianne har ansvar for å koordinere og for at alle kan gjennomføre de oppgavene de har påtatt seg.

Vedtak:

Planlegging av fylkessamlingen fortsetter i tråd med føringer fra styret

Sak 11-19 Representasjon

Styrets leder, Kristin Berglann Tronrud sitter i styret i Voksenopplæringsforbundet. Hun er valgt for to år, og er ikke på valg i 2019. Funkis har derfor ingen nye kandidater til dette styret.

Vedtak:

På Vofos Representantskapsmøte møter Thor Einar, Åse og Marianne

Sak 12-19 Eventuelt

Ingen saker til eventuelt

Møtet avsluttet 14.35.

Ref. 22.01.19.mw